text: 400 mink lukket ud nytårsnat
  02 januar 2015 kl. 11.28
  Ca. 400 mink blev lukket ud af deres bure ved tre-tiden nytårsnat. Aktionen fandt sted på en minkfarm på Kærgårdsvej i Ølgod, hvor der også i juli blev sluppet mink ud.
  - Alle mink er indfanget og tilbage i deres bure, fortæller lederen af lokalpolitiet i Varde, politikommissær Torben Kloster, til TV SYD. Minkene kom nemlig ikke ud af det indhegnede område ved farmen.
  Gerningsmændene har skrevet forskellige slagord på den indvendige side af indhegningen: 
  STOP KILLING MINK, FREEDOM, FUR SHAME, THIS IS SLAVERI og ANIMAL LIBERATION FRONT
  Alt er skrevet med sort spraymaling. Samtidig er der kastet rød maling på indhegningen.
  Ved tidligere aktioner har geningsmændene også skrevet slagord og symboler på hegnene omkring minkfarmene.
  - Vi ved ikke om der er tale om de samme gerningsmænd, siger Torben Kloster til TV SYD.Men det er da en mulighed.
  - Der er flere gange tidligere blevet lukket ikke bare mink, men også andre husdyr ud af bure og stalde i området. Og der er udsat en dusør på 40.000 kr. for oplysninger, der kan føre til opklaring af sagerne, oplyser politiet.
  Syd- og Sønderjyllands Politi opfordrer alle, der har tip til sagen, om at henvende sig på telefon 1-1-4.
  Politikommissær Torben Kloster, Varde, om sagen (Varighed: 1:40)
  